Γιουλιάνα της Έσσης-Έσβεγκε

Η Γιουλιάνα, γερμ. Juliana von Hessen-Eschwege (14 Μαΐου 1652 - 20 Ιουνίου 1693) από τον Οίκο της Έσσης ήταν Γερμανίδα ευγενής, κόρη του λαντγκράβου της Έσσης-Έσβεγκε. Στην εφηβεία της μεγάλωσε στη σουηδική βασιλική Αυλή ως η μελλοντική σύζυγος του Καρολου ΙΑ΄ της Σουηδίας, εξαδέλφου της. Ωστόσο σε δύο περιπτώσεις πριν από το γάμο η Γιουλιάνα έμεινε έγκυος και η μνηστεία τελικά διακόπηκε. Το 1679/80 η Γιουλιάνα παντρεύτηκε έναν Ολλανδό, τον βαρόνο του Λίλιενμπουργκ και έζησε το υπόλοιπο της ζωής της στην Ολλανδία, ενώ ο Κάρολος ΙΑ΄ παντρεύτηκε την Ουλρίκα-Ελεονόρα της Δανίας το 1680.

Βιογραφία 
Γεννήθηκε στο Έσβεγκε ως κόρη του Φρειδερίκου λαντγκράβου της Έσσης-Έσβεγκε και της Eλεονώρας-Αικατερίνης των Βίττελσμπαχ, κόρης του Ιωάννη-Κάζιμιρ κόμη του Παλατινάτου-Κλέεμπουργκ. Ήταν εκ μητρός ανιψιά του Καρόλου Ι΄ της Σουηδίας. Η Γιουλιάνα έλαβε το όνομά της από την εκ πατρός γιαγιά της Γιουλιάνα του Νάσσαου-Ντίλενμπουργκ.

Η μητέρα της Γιουλιάνας είχε προκαλέσει σκάνδαλο στη Σουηδία, όταν ομολόγησε στον άνδρα της ότι είχε σχέση με έναν Γάλλο παίκτη λαούτου και ηθοποιό, τον Μπεσόν, και περίμενε το παιδί του. Τότε ο πατέρας της Γιουλιάνας προσπάθησε να κρύψει το θέμα, αλλά το σκάνδαλο έγινε γνωστό. Λέγεται ότι η Ελεονώρα ήταν πολύ ντροπιασμένη για να επιστρέψει στη Σουηδική Αυλή, οπότε προτίμησε να ζήσει στο παλάτι του Έσβεγκε, παρόλο που επισκέφθηκε τη Σουηδία.

Η Γιουλιάνα χαρακτηρίστηκε ως πολύ όμορφη. Μεταφέρθηκε στη βασιλική σουηδική αυλή, για να ανατραφεί εκεί ως μελλοντική βασίλισσα της Σουηδίας από τη χήρα βασίλισσα Χεδβίγη-Ελεονόρα του Χόλσταϊν-Γκόττορπ, με την προοπτική να παντρευτεί τον εξάδελφό της βασιλιά Κάρολο Ι΄, όταν θα έφτανε στην ενηλικίωση.

Αυτά τα σχέδια δεν πραγματοποιήθηκαν ποτέ. Το 1672, κατά τη διάρκεια μιας «βόλτας με άμαξα» στη Στοκχόλμη με τη χήρα βασίλισσα, η Γιουλιάνα έπεσε στο πάτωμα της άμαξας με ωδίνες τοκετού. Ο πατέρας του παιδιού αποδείχθηκε ότι δεν ήταν ο εξάδελφος της βασιλιάς, αλλά ένας νυμφευμένος αξιωματούχος της Αυλής, ο Γκούσταφ κόμης Λίλιε. Ο κόμης εξορίστηκε και η Γιουλιάνα στάλθηκε στην εξοχή, όπου της δόθηκε δική της ιδιοκτησία και Αυλή. Το παιδί, ένας γιος, πήρε το όνομά του από τον πατέρα του: Γκούσταφ Γκούσταφσον Λίλιε· αργότερα ανατράφηκε από τον Γκούσταφ-Άντολφ βαρόνο φον ντερ Όστεν. Η μοίρα του είναι άγνωστη.

Λίγα χρόνια αργότερα η Γιουλιάνα γέννησε έναν άλλο γιο. Αυτή τη φορά ο πατέρας ήταν ο Ιωάννης-Ιάκωβος Μάρχαντ, ο νεαρός, άγαμος γιος της Ολλανδής οικονόμου της. Βαπτισμένος στις 29 Νοεμβρίου 1656 στη Μπρέντα, ο Μάρχαντ, περίπου τέσσερα χρόνια νεότερος από τη Γιουλιάνα, ήταν ο γραμματέας του ολλανδού πρέσβη. Το 1679 η Γιουλιάνα έλαβε την άδεια από τον εξάδελφό της βασιλιά Κάρολος Ι΄ να παντρευτεί τον εραστή της, στον οποίο δόθηκε ο τίτλος του βαρόνου φον Λίλιενμπουργκ (η ιδιοκτησία του Λίλι ονομαζόταν Λίλιενμποργκ). Παντρεύτηκαν στις 22 Φεβρουαρίου 1680 στο Ραίφτνας του Σέντερμανλαντ και στη συνέχεια εγκαταστάθηκαν στο Χάαρλεμ της Ολλανδίας.

Η Γιουλιάνα απεβίωσε το 1693 στο Ίσελστεϊν. Ο σύζυγός της έζησε δέκα χρόνια περισσότερο και απεβίωσε στις 7 Απριλίου 1703 στο Ίσελστεϊν.

Οικογένεια 
Από τη μη νόμιμη σχέση της με τον νυμφευμένο Γκούσταφ κόμη Λίλιε, αξιωματούχο της Σουηδικής Αυλής, είχε τέκνο:
 (νόθος) Γκούσταφ Γκούσταφσον Λίλιε, γεννημένος το 1672 Στοκχόλμη.

Με τον σύζυγό της Γιόχαν Γιάκομπ Μάρχαντ, γραμματέα του Ολλανδού πρέσβη, είχε τέκνα:
 Κάρολος-Φρειδερίκος (1679 - 1729).
 Ελεονώρα (4 Μαΐου 1683, Ίσελστεϊν - μετά τις 22 Νοεμβρίου 1707, Βρέμη;), παντρεύτηκε στις 21 Οκτωβρίου 1704 στο Ίσελστεϊν τον Γιόχαν Σπήρινγκ (6 Νοεμβρίου 1672, Ουτρέχτη- 22 Ιουλίου 1739, Άμστερνταμ).
 Τζουλιάνα (βαπτίστηκε στις 4 Μαΐου 1684, Ίσελστεϊν - 24 Νοεμβρίου 1726, Γιέφερ), παντρεύτηκε το 1707 τον Ούλριχ-Φρειδερίκο του Βέλτσην, κύριο του Μπλέξερσαντε.
 Σοφία-Μαρία (12 Ιουνίου 1685, Ίσελστεϊν - μετά το 1712).
 Γιακόμπα (10 Ιουλίου 1686, Ίσελστεϊν - τάφηκε 9 Αυγούστου 1686 στο Ίσελστεϊν)
 Ιάκωβος-Φερδινάνδος (21 Μαΐου 1688, Ίσελστεϊν - τάφηκε 28 Αυγούστου 1688, Ίσελστεϊν).
 Γουλιέλμος-Ιάκωβος (βαπτίστηκε 18 Δεκεμβρίου 1689, Ίσελστεϊν - πριν τις 21 Νοεμβρίου 1703).
 Χριστίνα-Φραγκίσκη (βαπτίστηκε 7 Μαΐου 1691, Ίσελστεϊν - τάφηκε 3 Ιουνίου 1691 Ίσελστεϊν).

Βιβλιογραφικές αναφορές 
 Anteckningar om svenska qvinnor (in Swedish)
 Guillou, Jan, Häxornas försvarare: ett historiskt ρεπορτάζ. Piratförlaget, Στοκχόλμη, 2002
 Karlsson JA Sörmländska slott och gårdar: anteckningar och minnen. Del 1. Enstaberga 1923.
 Nordisk Familjebok. Förlagshuset Norden, Μάλμο 1953